સૌથી પહેલા તો જાણીએ કેન્સર થવાનું મુખ્ય કારણ શું છે. જ્યારે શરીરમાં રહેલા કોષની વૃદ્ધિ ઉપરનો કાબૂ જતો રહે છે ત્યારે આ પરિસ્થિતિ ઉદભવે છે. શરીરમાં રહેલા જૂના કોષો હોય એ નાશ પામે છે, એની જગ્યા નવા કોષો લે છે. આ પ્રક્રિયા પર શરીરનું નિયંત્રણ હોય છે અને જેટલા કોષ નાશ પામે એટલા જ નવા કોષો બને છે. પરંતુ જ્યારે જરૂર હોય એના કરતા વધુ કોષ બનવા લાગે, એના પર કોઇ જ નિયંત્રણ ન રહે ત્યારે કેન્સર થાય છે. જે વધારાના કોષ હોય એ શરીરમાં ગાંઠ બનાવે છે, આજુબાજુની પેશીઓમાં લોહી અથવા તો લસિકાની મદદથી શરીરમાં ફેલાઇ જાય છે. જ્યારે આ એક ભાગના કેન્સરના કોષો શરીરના બીજા અવયવમાં ફેલાય છે ત્યારે અન્ય અવયવોની કામગીરી પણ ખોરવાઇ જાય છે. જેની લીવર અને કિડની પર વધુ અસર થાય છે. શરીર ધીમે-ધીમે ખોખલુ બનવા લાગે છે.